Mienke se ma ‘nog nie Verna nie’Mienke in die hospitaal. Foto: Facebook. Ryno Mulder, baba Mienke Mulder se pa, het Sondag aan Maroela Media gesê dit gaan beter, maar nog nie goed met Verna, Mienke se ma, nie. Maroela Media het Saterdag berig Verna het Vrydagmiddag ŉ hartstilstand ondervind. Ryno sê dat dokters nou besig is met verskeie toetse in ŉ proses om verskillende moontlikhede van oorsake uit te skakel. “Verna is nog nie Verna nie. Sy is al ŉ mamma, maar sy is nog nie Verna nie. Sy vra heeltyd na Mienke en wil na haar gaan maar sy mag nog nie. Hulle is vreeslik streng in ŉ waakeenheid waar babas behandel word. Ek kan jou nou sê, daardie is nie ŉ plek waar enige ouer of kind moet wees nie,” het hy gesê. Verna word in ŉ algemene saal van ŉ Midrandse hospitaal behandel. Mienke is ook nog onder verdowing. “Sy is rustig, hulle gee nog vir haar voeding deur die drup in haar nek.” Mienke sal na verwagting nog ŉ paar dae in die hospitaal bly. Ryno sê hy sal moreaand ná werk in Nelspruit weer terugry na die hospitaal. Die ander kinders se ouma kyk tans na hulle tuis. Verna Mulder. Foto: Facebook. Ryno het Vrydag op Facebook geskryf: “Verna is opgeneem in die een saal, Mienke is in die gang af in die ander saal, ek vind myself in die gang stilstaan, net daar gaan sit ek en bid vir my 2 diamante. Verna hierdie man het jou nog baie meer nodig as wat jy besef, letting go on you is definitief nie op my lys van take nie – en sommer nooit nie. Sterk aan my skat, ek het genuine my sterre los geskrik. Jy moet rus, jy is net ŉ mens, jy moet rus kry.” [sic] ŉ Ooggetuie het glo vir hom vertel dat Verna by Mienke was toe die voorval plaasgevind het. Maroela Media het vroeër berig klein Mienke is op 25 Augustus na die hospitaal gehaas toe sy glo aan melk verstik het. Volgens mediese personeel was sy ŉ geruime tyd sonder suurstof. Sy is vir etlike weke in die hoësorgeenheid van ŉ Johannesburgse hospitaal verpleeg. Die gesin het vroeër gevra vir gebede en vertel dat hulle vasklou aan hul geloof. Die Facebook-blad Please Pray for Mienke gee daagliks meer inligting oor Mienke se vordering. Vir meer inligting besoek Please Pray for Mienke op Facebook.